'Gee aan die keiser wat hom toekom' - Mboweni | Netwerk24
'Gee aan die keiser wat hom toekom' - Mboweni
Deur Francois Williams 26 November 2019 15:26
Die regering weet wat die staatskas se probleme is, die vraag is hoe om dit op te los, het Tito Mboweni, minister van finansies, Dinsdag gesê.
Tito Mboweni, minister van finansies. Foto: Salomé Fischer
Die regering vorder met die stryd teen onwettige tabakhandel en het al herhaalde suksesse behaal met beslaglegging op onwettig ingevoerde sigarette by die Beitbrug-grenspos tussen Suid-Afrika en Zimbabwe, het Mboweni in die parlement oor die debat oor die jongste belasting- en begrotingswette gesê.
Hy het herhaal wat hy in sy mediumtermynbegrotingsraamwerkrede (MTBR) gesê het dat aan die keiser betaal moet word wat die keiser toekom.
Dr. Dion George van die DA het Mboweni gewaarsku sy aalwynplantjie sal dit nie maak nie. Dit was 'n verwysing na die aalwynplantjie wat Mboweni met sy toespraak in Oktober met die MTBR op die podium gehad het.
Die DA, EFF en die VF Plus het beswaar aangeteken teen die goedkeuring van die belastingwet-wysigingswetsontwerp en die koerse, monetêre bedrae en wysiging van die inkomstewette-wetsontwerp. Dit is die jaarlikse wetswysiging wat die nasionale tesourie se aangepaste begroting en belastingwysigings amptelik moet bekragtig.
'n Verdeling van stemme is verklaar, wat beteken die nasionale vergadering moes oorgaan tot 'n formele stemming pleks van bloot 'n stemming deur die wys van hande om die wetgewing goedgekeur te kry.